**METODICKÉ USMERNENIA K ROČNÍKOVEJ PRÁCI**

**I. Obsah ročníkovej práce**

Ročníková práca má byť vyjadrením špecifického záujmu dieťaťa, pri ktorom má hlavne vo vyšších ročníkoch vniknúť hlbšie a širšie do témy (nie povrchne), dieťa sa má jej prostredníctvom realizovať vo svojej dominantnej oblasti. Práce nemajú byť len kompilátom, opisom odstavcov z kníh, ale dieťa má v nej vyjadriť svoje vlastné postrehy, názory.

**II. Výstupy a forma ročníkových prác:
1. a 2 ročník**: výkres/ plagát A2 – kresba, fotky + popis, 1 – 2 literárne zdroje

**3. a 4. ročník** – veľkoplošný plagát, prezentácia POWERPOINT, 3D model, video-nahrávka, pokus + popis (textový dokument WORD -1 strana, typ písma: Times New Roman 12), 3-4 literárne zdroje

**II. stupeň** –uviesť 4-5 literárnych prameňov, ostatné ako v 4. ročníku, textový dokument WORD v rozsahu 3-5 strán textu( písmo Times New Roman 12) + obrázky.

Vlastné jednoduché myšlienky, názory (porovnanie dvoch javov, zhodnotenie výhod a nevýhod, argumentácia pre a proti, možnosti zlepšenia, možný vývin v budúcnosti, uplatnenie v iných oblastiach). Ročníková práca má byť ÚHĽADNÁ, PREHĽADNÁ (výrazné písmo – nie ceruzka), PREZENTOVANÁ autorom pred auditóriom (1.stupeň v rámci triedy, 2.stupeň podľa tematického zamerania), najzaujímavejšie práce v rámci konferencie pred odbornou komisiou.

**III. Výchovno — vzdelávací cieľ ročníkovej práce**

Tvoria ZRUČNOSTI, ktoré chceme v žiakoch rozvíjať:

* štúdium literatúry, orientácia v informáciách,
* samostatnosť, samoštúdium, motivácia,
* porovnávanie,
* klasifikácia (triedenie javov),
* analýza a syntéza (rozklad na časti a spájanie častí do celkov),
* abstrakcia (výber pod statných znakov),
* aplikácia (prenos, uplatnenie skúseností, poznatkov v inej oblasti),
* zovšeobecňovanie,
* predikcia (na základe známych poznatkov predpokladať ďalší vývoj javu, procesu),
* elaborácia (vypracovanie, dôraz na detaily),
* kreativita (vymyslieť čo najviac vecí z danej oblasti), pružnosť (čo najviac vecí rôznorodých – z rôznych oblastí), originalita (jedinečnosť),
* kritické myslenie,
* hodnotenie (klady a zápory daného javu),
* argumentácia, zdôvodňovanie, presné vyjadrovanie,
* prezentácia pred auditóriom, obhajovanie vlastnej práce a názorov.

**IV. Pomoc učiteľa – poskytnutie konzultácií**

* oboznámenie s podmienkami,
* pomoc pri výbere témy a jej formulácii,
* vytvorenie zoznamu tém,
* priebežné pripomínanie, povzbudzovanie, podpora, rady.
* individuálna pomoc učiteľa, ktorý má k danej téme blízko

1. stupeň– triedni učitelia

2. stupeň – individuálne konzultácie podľa výberu tém

**V. Pomoc rodičov**

* podpora, povzbudzovanie, pripomínanie, rady,
* návšteva múzeí, knižníc, výstav, akcií súvisiacich s témou,
* namotivovanie dieťaťa
* poskytnutie literatúry, internetu,
* technická pomoc (pomoc pri prepisovaní do počítača u malých detí), tlač, viazanie.

**VI. Prezentácia ročníkovej práce**

* Cieľom je, aby sa deti naučili nielen vystupovať na verejnosti, ale i počúvať, aktívne diskutovať a argumentovať
* Dieťa porozpráva o svojej práci – max.10 min., nasleduje diskusia - odpovedá na otázky detí.
* Pristupuje k prezentácii zodpovedne (teda riadne si ju pripraví), hovorí nahlas a zrozumiteľne, učí sa využívať obrazový materiál (tabuľu, obrázky, ukážky, príp. fólie). Ostatní spolužiaci tvoria publikum.
* Po vyhodnotení triednym učiteľom sú najzaujímavejšie ročníkové práce žiakov nominované na prezentáciu v rámci celoškolskej konferencie.
* Pri prezentácii uvítame modely, pokusy, zainteresované subjekty,...